Makhtar Thioune

Eierskap

Helt siden 2006 har Thioune vært delvis eid av aksjemeglerne Erlend Lilleberg i First Securities og Per Bråthen i Carnegie og bilselger Rolf Krogstad. Eierandelen var gradvis synkende i Sarpsborg Sparta, men da Molde kjøpte Thioune, betalte investorene halve overgangssummen på 2 millioner kroner til Sarpsborg 08 (tidligere Sarpsborg Sparta), mot å eie halvparten av spilleren. 
Hvis Thioune selges videre før 2011 skal Sarpsborg 08 først ha 20 prosent av overgangssummen. I praksis får dermed Molde bare 40 prosent av en overgangssum for Thioune. Bare fire måneder etter overgangen til Molde priset Sarpsborg 08 Thioune til 12,5 millioner kroner, og forsøkte å selge sin eierandel til Molde for 2,5 millioner kroner. Molde takket nei. Få dager senere slettet 5.-divisjonsklubben FK Sparta Sarpsborg 1,1 millioner kroner i gjeld fra Sarpsborg 08, mot å få en tilsvarende del av en eventuell overgangssum for Thioune.

Karriere

2005: Makhtar Thioune ble kåret til årets spiller i senegalesisk eliteserie, og debuterte på landslaget. Molde så Thioune i kamp i Afrika og Molde-representanten kløp speider Jon Thorstensen i armen og sa at Thioune var som å se en kombinasjon av Deco og Ronaldinho.
2006: Thorstensen henter Thioune til Molde, men prøvespillet resulterte ikke i kontrakt. Prøvespill i Tromsø ble stoppet av visumtrøbbel. Deretter trente han med Lillestrøm, som ikke syntes Thioune var noe god. I Oslo Øst imponerte Thioune på trening, men overgangen ble stoppet av klubbens årsmøte samme dag som kontrakten skulle undertegnes. Sparta Sarpsborg ville i utgangspunktet heller ha landsmannen Mamadou Diagne Latyr, men ble overtalt til å signere begge senegaleserne når Thorstensen kontaktet investortrioen, og fikk dem til å betale Thiounes lønn mot en eierandel. I debutsesongen for Sparta var Thioune en del benkesliter, men laget presterte meget godt med Thioune på banen. Sparta tok 27 poeng på de 15 kampene han startet, og bare 12 poeng i de andre 15 kampene. Thioune lå blant de ti beste på VG-børsen hele sesongen og fikk flere åttere, men tre svake kamper i innspurten sendte han ned på 46.-plass. Thioune hadde ikke spilletillatelsen i orden på våren, og Sparta ble derfor trukket 2 poeng for ulovlig bruk av Thioune.
2007: Thioune slet med en skade, og kunne ikke forhindre at Sparta endte på nedrykksplass. På VG-børsen endte han bare på 52.-plass. I både 2006 og 2007 ble Thioune brukt i en rekke forskjellige posisjoner, men særlig mye som spiss og kant i 4-3-3. Thioune var aktuell for en dansk toppserieklubb, men Sparta overtalte han til å bli én sesong til i klubben mot at de blant annet betalte den norske skattegjelden hans.
2008: Etter vedtak i NFF fikk Sarpsborg Sparta likevel spille i 1. divisjon, og med ny trener og 4-4-2 briljerte Thioune på sentral midtbane hele sesongen. Med ni målgivende var han tredje best i 1. divisjon, og endte på 2.-plass på VG-børsen. I sesongavslutningen knuste Sarpsborg divisjonsvinneren Odd med hele 5-1 og Thioune var overlegen i midtbaneduellen med Tommy Svindal Larsen. Molde var på tribunen, og bestemte seg for at de ville kjøpe. Sarpsborg og Thorvaldsen ville få opp prisen ved å selge til Stabæk fordi de mente han passet perfekt i deres system, men Stabæk svarte at de ikke visste hvem han var. Viking var interesserte, men valgte å kjøpe Tomasz Sokołowski. Vålerenga, Brann og Lyn var ikke interesserte i Thioune når de ble forespurt.
2009: Etter lange forhandlinger ble Thioune solgt i februar, og ble raskt en suksess også i Tippeligaen. Som sentral midtbane i 4-3-3 briljerte han i Molde og ble kåret til Årets spiller i norsk fotball av VG.  Mens trenerne i Sarpsborg spilte veldig tradisjonell 4-3-3 og 4-4-2 hvor midtbanen ble pålagt store defensive oppgaver, passet Thioune perfekt i en fri rolle i det offensive angrepsspillet til Molde-trener Kjell Jonevret.
2012: 2. august gjennforenes Thioune med tidligere Molde-trener Kjell Jonevret, som nå trener Viking Fk. Overgangen fra Molde koster Viking 2 millioner kr. I debuten for Stavanger-klubben, hjemme mot Fredrikstad den 12. august, ble Thioune byttet inn på stillingen 1-0 til hjemmelaget. Viking vant til slutt kampen 3-0, etter at Thioune hadde vært både tredje sist og nest sist på to Viking-skåringer. Hans første mål i Viking trøya kom 16. september 2012, da han scoret på straffespark i 2-2-kampen borte mot Hønefoss. 
2017: Thioune skriver under for Alta IF